R E L A C I O N


PËR

PROJEKTLIGJIN “PËR ADERIMIN E REPUBLIKËS SË SHQIPËRISË NË KONVENTËN E VJENËS “PËR TË DREJTËN E TRAKTATEVE MIDIS SHTETEVE DHE ORGANIZATAVE NDËRKOMBËTARE              OSE MIDIS ORGANIZATAVE NDËRKOMBËTARE”, 1986”


Këshilli i i Ministrave propozon projektligjin “Për aderimin e Republikës së Shqipërisë në konventën e Vjenës “Për të drejtën e traktateve midis shteteve dhe organizatave ndërkombëtare ose midis organizatave ndërkombëtare”, 1986” duke parë të nevojshëm rregullimin e kuadrit ligjor në fuqi në marrëdhëniet juridike që shteti shqiptar do të krijojë në të ardhmen me organizatat ndërkombëtare. Aktualisht, në marrëveshjet e nënshkruara me organizatat ndërkombëtare është përdorur si bazë ligjore konventa e Vjenës “Për të drejtën e traktateve”, por në zhvillimet e sotme të marrëdhënieve ndërkombëtare ku roli i vetë organizatave ndërkombëtare ka marrë një dimension të ri, aderimi në këtë konventë del si një domosdoshmëri në punën e Ministrisë së Punëve të Jashtme.

Konventa është hartuar në vitin 1986, në Vjenë, duke pasur si qëllim kryesor njohjen dhe rregullimin e marrëdhënieve juridike që krijojnë organizatat ndërkombëtare me shtetet ose ndërmjet tyre.

Konventa nuk është ende në fuqi. Shtetet dhe organizatat ndërkombëtare të cilat e kanë nënshkruar këtë konventë aktualisht janë 42. Për hyrjen në fuqi duhen 35 ratifikime apo aderime nga shtetet (neni 85), nga të cilat ka ende vetëm 28. Megjithatë, siç ndodh me rregullat e tjera juridike ndërkombëtare, konventa, pavarësisht nga statusi i saj formal, është pranuar përgjithësisht dhe referohet si e drejtë ndërkombëtare zakonore. 

Ndër shtetet që janë palë përmendim: Kroacinë, Greqinë, Malin e Zi, Serbinë, Italinë, Hungarinë, Qipron, Republikën Çeke, Danimarkën, Maltën, Marokun, Britaninë e Madhe, Holandën, Egjiptin etj. Ndër organizatat palë në këtë konventë përmendim: Këshillin e Evropës, Agjencinë Ndërkombëtare për Energjinë Atomike; Agjencinë Ndërkombëtare të Aviacionit Civil, Organizatën Ndërkombëtare të Policisë Penale, Organizatën Ndërkombëtare të Punës, Organizatën Ndërkombëtare Detare, Unionin Ndërkombëtar të Telekomunikacionit etj. 

Konventa ka mbajtur parasysh dy faktorë kryesorë: 1) shmangien e mospërputhjeve të mundshme midis dispozitave paralele me konventën e Vjenës, të vitit 1969, “Për të drejtën e traktateve”; 2) sigurimin që dispozitat specifike në lidhje me organizatat ndërkombëtare të jenë të pranueshme për numrin më të madh të mundshëm të pjesëmarrësve. 

Tashmë me këtë konventë edhe organizatat ndërkombëtare janë subjekte, që, për zgjidhjen e mosmarrëveshjeve, mund t’i drejtohen Gjykatës Ndërkombëtare të Drejtësisë, me personalitetin e vet juridik ose nëpërmjet shteteve anëtare të OKB-së. Nëse kërkesa nuk do të pranohet, atëherë çështja do të zgjidhet nëpërmjet arbitrazhit.

Që në preambulën e saj, konventa njeh rëndësinë gjithnjë e në rritje të traktateve si burim i së drejtës ndërkombëtare dhe riafirmon se “organizatat ndërkombëtare kanë zotësinë për të lidhur traktate, gjë e cila është e nevojshme për ushtrimin e funksioneve dhe përmbushjen e qëllimeve të tyre”. Për më tepër, traktatet ndërmjet shteteve dhe organizatave ndërkombëtare ose ndërmjet vetë organizatave ndërkombëtare shikohen si një mjet i dobishëm për zhvillimin e marrëdhënieve ndërkombëtare dhe për të siguruar kushtet për një bashkëpunim paqësor ndërmjet palëve.

Konventa është e ndarë në 86 nene, të organizuara në 12 pjesë, dhe 1 shtojcë.
72 nenet e para të konventës përmbajnë “mutatis mutandis” tekstin e neneve përkatëse të konventës së Vjenës, të vitit 1969, “Për të drejtën e traktateve”, me miratimin e përshtatshëm të paragrafëve shtesë duke iu referuar organizatave ndërkombëtare. Koncepti i ri, që është përfshirë në këtë konventë, është terminologjia e re që nuk kishte ekzistuar më parë për marrëdhëniet e organizatave ndërkombëtare, të tilla si “aktin e konfirmimit formal” (neni 2, paragrafi 1(b). 

Pjesa I: Qëllimi, përdorimi i termave, fuqia joprapavepruese dhe marrëveshjet ndërkombëtare që nuk janë në qëllimin e kësaj konvente

Konventa jep përkufizimin e termave të përdorshëm për ta bërë më të qartë interpretimin e neneve të saj. 

Përkufizimi për rregullat e organizatës parashikohet në nenin 2, paragrafi 1(j), i cili përfshin praktikën e krijuar deri më atë kohë përsa u përket rregullave të organizatës.

Në nenin 3 parashikohen edhe marrëveshjet të cilat nuk mbulohen nga kjo konventë në rastet kur marrëveshjet ndërkombëtare kanë subjekte të tyre, përveç shteteve dhe organizatave ndërkombëtare, apo dhe në rastin kur marrëveshjet ndërkombëtare nuk janë në formë të shkruar. 

Pjesa II: Lidhja dhe hyrja në fuqi e traktateve

Dispozitat kryesore, që përcaktojnë fushën e veprimit të aftësisë së një organizate për të lidhur një traktat, janë parashikuar në nenin 6, të konventës, i cili parashikon se “aftësia e një organizate ndërkombëtare për të lidhur traktate drejtohet nga rregullat e kësaj organizate”. 

Dispozitat vërtetojnë se objekti i traktatit që një organizatë ka aftësi për të nënshkruar është përcaktuar nga instrumenti i saj përbërës dhe rregullat, por sugjerojnë se personaliteti i saj ndërkombëtar buron nga e drejta e përgjithshme ndërkombëtare. Megjithatë është e rëndësishme të theksohet se konventa përdor termin “rregullat e organizatës” në dy kuptime. 

Në disa nene (p.sh., nenet 6 ose 39, paragrafi 2), termi tregon një kufizim kualifikues të së drejtës ndërkombëtare, ndërsa në nenet e tjera (neni 27, paragrafi 2 dhe neni 46, paragrafi 2), rregullat janë trajtuar si në të drejtën e brendshme të shteteve.

Pjesa III: Respektimi, zbatimi dhe interpretimi i traktateve, si dhe rezervat që mund të paraqesin shtetet ndaj traktateve
 
Kjo pjesë përmban një sërë dispozitash, ku parashikohen zbatimi i traktateve, shtrirja territoriale e traktateve dhe zbatimi i traktateve pasuese për të njëjtën çështje. Nenet 24-25 parashikojnë hyrjen në fuqi dhe zbatimin e përkohshëm të traktateve.

Nenet 26-33 parashikojnë parimin “pacta sunt servanda”, duke u rikujtuar shteteve se dispozitat e së drejtës së brendshme nuk duhet të shërbejnë si justifikim për përmbushjen e detyrimeve që rrjedhin nga traktatet. Traktati nuk ka fuqi prapavepruese, ka fuqi juridike për të gjithë territorin e shtetit palë dhe respekton parimin e zbatimit të dispozitave të shprehura, në rastin e traktateve pasuese për të njëjtën çështje. 

Interpretimi i traktatit do të bëhet në mirëbesim nga palët në përputhje me kuptimin e zakonshëm që u jepet termave të traktatit në kontekstin e tyre dhe në dritën e objektit dhe qëllimit të tij, duke u bazuar në rregullat e përgjithshme të interpretimit dhe në mjetet plotësuese të tij.  

Pjesa IV: Amendamentet dhe modifikimet e traktateve
  
Në traktatet dypalëshe parashikohet që palët, në çdo rast, mund të ndryshojnë traktatin me një marrëveshje ndërmjet tyre, përveç rasteve kur traktati parashikon ndryshe.

Në rastin e traktateve shumëpalëshe, përveç rasteve kur traktati parashikon ndryshe, marrëveshja për të amenduar një traktat shumëpalësh u bëhet me dije të gjitha shteteve kontraktuese dhe organizatave, por, në çdo rast, nuk detyron asnjë nga shtetet ose organizatat të bëhen palë në marrëveshjet e ndryshuara.

Pjesa V: Pavlefshmëria, përfundimi dhe pezullimi i funksionimit të traktatit  

Në këtë pjesë, në nenet 46-53, jepen në mënyrë të hollësishme rastet e pavlefshmërisë së një traktati, që bie ndesh me një normë të pakundërshtueshme të së drejtës ndërkombëtare të përgjithshme (jus cogens), e cila mund të modifikohet vetëm me një normë pasuese të përgjithshme të së drejtës ndërkombëtare që ka të njëjtin karakter.

Nenet 54-60 pasqyrojnë rastet e përfundimit apo të pezullimit të fuqisë vepruese të traktatit, me pëlqimin e palëve, pamundësinë e përmbushjes, ndryshimin rrënjësor të rrethanave etj.  

Procedura e zgjidhjes së mosmarrëveshjeve, e parashikuar në nenin 66 dhe në aneksin e konventës, ndjek modelin e konventës së vitit 1969, por në rastin e mosmarrëveshjeve “jus cogens” është komplekse. Duke qenë se organizatat ndërkombëtare nuk kanë pasur përvoja të mëparshme në Gjykatën Ndërkombëtare të Drejtësisë do të zbatohet si normë e detyrueshme opinioni këshillimor i Gjykatës. Megjithatë, jo të gjitha organizatat ndërkombëtare janë të autorizuara të kërkojnë një opinion këshillimor të Gjykatës; shumë organizata e bëjnë këtë nëpërmjet një shteti anëtar të OKB-së. Nëse kërkesa nuk do të pranohet, mosmarrëveshja mund të paraqitet nga secila prej palëve në arbitrazh, në përputhje me dispozitat e parashikuara në aneksin e konventës. 

Pjesa VI: Dispozita të përgjithshme

Në nenin 73 u pa e arsyeshme të rregullohej marrëdhënia e kësaj konvente me  konventën e Vjenës, e vitit 1969, “Për të drejtën e traktateve”, në rastin e traktateve shumëpalëshe, në të cilat bëjnë pjesë, përveç shteteve, edhe organizatat ndërkombëtare. Në këtë rast, midis shteteve palë dhe organizatave ndërkombëtare do të zbatohen dispozitat e konventës së vitit 1969.

Konventa parashikon që marrëdhëniet midis shteteve dhe organizatave ndërkombëtare do të rregullohen nga kjo konventë, si dhe faktin që dispozitat e kësaj konvente nuk cenojnë ndonjë detyrim në lidhje me një traktat midis një apo më shumë shteteve dhe një apo më shumë organizatave ndërkombëtare që mund të dalin për një shtet agresor si rrjedhojë e masave të marra në përputhje me Kartën e Kombeve të Bashkuara në lidhje me sulmin e atij shteti.

Pjesa VII: Depozituesit, njoftimet, korrigjimet dhe regjistrimet 

Nenet 77-81 parashikojnë depozituesit e traktateve, funksionet e tyre, njoftimet dhe komunikimet, korrektimin e gabimeve në tekste apo në kopje të certifikuara të traktatit, si dhe mënyrën e regjistrimet e të publikimit të traktatit. Traktatet, pas hyrjes në fuqi, duhet t’i transmetohen sekretariatit të Kombeve të Bashkuara për regjistrim, për t’u skeduar apo për t’u publikuar sipas rastit.

Pjesa VIII: Dispozitat përfundimtare 

Konventa parashikon mënyrat që mund të përdorin shtetet dhe organizatat ndërkombëtare për ta bërë konventën pjesë të legjislacionit të tyre të brendshëm, me ratifikim, aderim apo “aktin e konfirmimit formal”.

Konventa do të hyjë në fuqi në ditën e tridhjetë pas datës së depozitimit të instrumentit të tridhjetë e pestë të ratifikimit apo të aderimit nga shtetet apo nga Namibia, e përfaqësuar nga Këshilli i Kombeve të Bashkuara për Namibinë. 

Konventa është e shoqëruar edhe me një shtojcë “Procedurat e arbitrazhit dhe të pajtimit të përcaktuara në zbatim të nenit 66”. Shtojca parashikon ngritjen e Gjykatës së Arbitrazhit ose Komisionit të Pajtimit, si dhe përcakton rregullat e funksionimit dhe të mënyrës së punës së këtyre institucioneve. 
 
Institucioni zbatues i detyrimeve, që rrjedhin nga konventa midis shteteve dhe organizatave ndërkombëtare ose midis organizatave ndërkombëtare, është Ministria e Punëve të Jashtme. 

